ኢትዮጵያ በአባይ ውሃ አጠቃቀም ዙሪያ ለዓለም አቀፍ ህግ እንደምትገዛ፤ መደራደሪያዋም እንደሆነ አስታወቀች
አዲስ አበባ፦ ውሃን የመጠቀም መብት ለሁሉም ተፋሰስ ሀገራት መኖር ያለበትን ያህል አንዱ አገር እንዳይጎዳ ጥበቃ ያስፈልገዋል የሚለውን ዓለም አቀፉን ህግ ኢትዮጵያ የምትገዛበትና በድርድሩ ወቅትም ሃሳቦቿን በዚሁ ማጠንጠኛነት ስታቀርብ መቆየቷን የውሃ፣ መስኖ እና ኢነርጂ ሚኒስቴር አስታወቀ። ስለታላቁ የኢትዮጵያ ህዳሴ ግድብ አሁናዊ ሁኔታ ሀገር ውስጥ ለሚገኙ ዲፕሎማቶች ገለጻ አደረገ።
ሚኒስትሩ ዶክተር ኢንጂነር ስለሺ በቀለ በውጭ ጉዳይ ሚኒስቴር የመሰብሰቢያ አዳራሽ በሀገር ውስጥ ለሚገኙ የአፍሪካ አምባሳደሮች ግድቡ ያለበትን ደረጃ፣ በቀጣይ ሀምሌ በሚጀመረው የውሃ ሙሌት ላይ እና በተፋሰሱ አገሮች ሲደረጉ የነበሩ የድርድር ሂደቶች ላይ ማብራሪያ በኋላ በሰጡት ጋዜጣዊ መግለጫ፣ ኢትዮጵያ በአባይ ውሃ አጠቃቀም ዙሪያ ለፍትሀዊ ተጠቃሚነት ለተገዙ ዓለም አቀፍ የውሃ ህጎች እንደምትገዛ አስታውቀዋል።
የተፋሰሱ ሀገራት በውሃው የመጠቀም መብት እንዳላቸው ሁሉ አንዱ ሀገር እንዳይጎዳ ጥበቃ ያስፈልገዋል ለሚለው ዓለም አቀፍ ህግ ኢትዮጵያ ትገዛለች። በድርድሩ ወቅትም ሃሳቦቿን በዚሁ ማጠንጠኛነት ስታቀርብ መቆየቷን አመልክተዋል። 
የግድቡ አሁናዊ ሁኔታና የድርድር ደረጃው በምን ደረጃ ላይ እንደሚገኝ በመጪው ሃምሌ ወርም የውሃ ሙሌት ስራው እንደሚጀመርና ድርድሩም አንዳንድ አስቸጋሪ ሁኔታዎች የገጠሙት መሆኑን ተቀማጭነታቸው አዲስ አበባ ከተማ ላይ ላደረጉ የአፍሪካ አገራት አምባሳደሮች መግለጽ አስፈላጊ ሆኖ መገኘቱን ጠቁመዋል፡፡
ኢትዮጵያን ያላሳተፈ የቅኝ ግዛት ውል በምንም መልኩ ተቀባይነት አይኖረውም ይህንንም በግልጽ መረዳት ያስፈልጋል፤ በዚህ ውይይትም ለግብጽ ምን አይነት አማራጮች እንዳሉ ኢትዮጵያ ደግሞ በውሃው ላይ ምን ያህል ጥገኛ እንደሆነችና የባህርም ሆነ የከርሰምድር ውሃ እንደሌላት ተነስቶ ያለውን እውነታ በግልፅ ለማሳየት መቻሉን አመልክተዋል፡፡
ሀይድሮ ፓወር ለአፍሪካ ምንድነው? በዚህ ረገድስ አፍሪካውያን በተለይም ምስራቅ አፍሪካ ምን ያህል የኤሌክትሪክ አቅርቦት ችግር ውስጥ እንዳለች ተጨባጭ የሆነውን እውነታ ለአምባሳደሮች ማሳየት መቻሉን ገልጸዋል፡፡ 
ኢትዮጵያ አሁን ላይ በዓመት በሰው 100 ኪሎ ዋት ሃይል ብቻ ስታመርት በአንጻሩ ግብጽ አሁን ላይ 1 ሺ 800 ኪሎ ዋት በዓመት በሰው ደርሳለች፤ ግብጽ ከውሃ ውጪ ከኒውክሌር የምታመነጨው ሃይልም 4 ሺ 500 ሜጋ ዋት ነው፤ ከጂዎተርማልም በተመሳሳይ ከፍተኛ ሃይል ለማመንጨት እየሰራች ነው፡፡ ይህንን ሁኔታ ደግሞ የኢትዮጵያን 120 እጥፍ መሆኑን እንዲረዱት መደረጉን ተናግረዋል፡፡ 
ኢትዮጵያ 86 በመቶ ከራሷ የሚመነጨውን ውሃ የመጠቀም መብት እንዳላት ለአምባሳደሮች ማሳወቃቸውን የገለጹት ሚኒስትሩ፣ እየገነባች የምትገኘው ግድብ በየትኛውም አገር ላይ ተጽዕኖ እንደማያደርስ ማብራራታቸውን ጠቁመዋል። 
እነዚህን እውነታዎች ለአምባሳደሮች ማስረዳቱ ኢትዮጵያ በራሷ ሀብት አትጠቀምም ብሎ እስከ ተባበሩት መንግስታት የጸጥታ ምክር ቤት ድረስ መሄድ አግባብነት የሌለው መሆኑንና እኛም ፍትሀዊ ተጠቃሚነታችንን ማስረዳታችንን እንዲያውቁት ነው ብለዋል፡፡
አፍሪካውያን ይህንን ጉዳይ ትኩረት ሊሰጡት ይገባል ያሉት ሚኒስትሩ፣ ምክንያቱም ከናይል ጋር የተያያዙ አገሮች ከመኖራቸውም በላይ በውሃ አጠቃቀም ጥሩ ተሞክሮም ያላቸው እንደ ሌሴቶና ደቡብ አፍሪካ ያሉ አገሮች ተሞክሯቸውን በማካፈል ቀጣይ የሚደረገውን ውይይት በአህጉሪቱ ላይ እንዲያልቅ መስራት እንዳለባቸውም አስረድተዋል፡፡ 
በቀጣይም ለተፈጠረው ችግር መፍትሄው ሊገኝ የሚችለው ሶስቱ አገራት ቁጭ ብለው መወያየት ሲችሉ ብቻ ነው ያሉት ሚኒስትሩ፤ አሸማጋይ ካስፈለገም በተለይ ግብጽና ኢትዮጵያ በመሰረቱት የአፍሪካ ህብረት ሊሆን እንደሚገባ አመልክተዋል። ጦርነት የሚለው ነገር ግን ለችግሩ መፍትሔ ሊሆን ፈጽሞ እንደማይችል በውይይቱ ወቅት መነሳቱን ጠቁመዋል፡፡
የውጭ ጉዳይ ሚኒስቴር ሚኒስትር ዴኤታ አምባሳደር ሬድዋን ሁሴን በበኩላቸው ኢትዮጵያ የውሃው ባለቤትና ግድቡን የምትገነባ በመሆኗ ስለሁኔታው ብዙ ማውራትና ማጯጯህን ሳትመርጥ ዝም ብላ ስራዋን መስራት መርጣ ቆይታለች፤ ሆኖም አንዳንድ የመረጃ እጥረቶች ሲኖሩና አለመግባባቶች በሚፈጠሩበት ወቅት ከጎረቤቶቿ ጀምራ፣ ለአፍሪካና ለዓለም አገራት እንዲሁም ለህዝባችን ስታስረዳ ቆይታለች ብለዋል፡፡
እንደ አምባሳደር ሬድዋን ገለጻ አሁንም ቢሆን የግድቡ ግንባታ እንደ አገር ብርሃን ለምንፈልግ ህዝቦች ብርሃን ከመስጠት በዘለለ በሌሎች አገሮች ተጠቃሚነት ላይ የሚያሳድረው ተጽዕኖ እንደማይኖር ለሁሉም ከማስረዳት ባለፈ እየሰራን ስንሄድ ሁኔታው እየተቀየረ መሄዱ ስለማይቀር የተጋነነ ቡራከረዩ ውስጥ ሳይገባ መቆየቱን አብራርተዋል፡፡
አሁን የግድቡን ስራ ወደ ማጠናቀቁ ስንመጣ ግን በግብጽ በኩል ማዋከቦች እየበዙ በመሄዳቸው የዓለም ማህበረሰብም ምን ይፈጠር ይሆን? እያለ ማሰብ ስለጀመረ በተጨባጭ ያሉትን መረጃዎች እያደረስን እንገኛለን ያሉት አምባሳደር ሬድዋን፣ ይህንንም በኤምባሲዎቻችን ፣ በዓለም ላይ ባሉ ኢትዮጵያውያንና ትውልደ ኢትዮጵያውያን ምሁራን የተለያየ ችሎታና አቅም ባላቸው አካላት መሆኑን ጠቁመዋል፡፡
ግድቡን በራሳችን ወጪ ገንብተን ብናጠናቅቀውም ጥቅሙ ለተፋሰሱ የታችኛው አገሮችም ነው ያሉት አምባሳደር ሬድዋን ፣ እንደ አፍሪካም ተያይዘን የማደግ ተስፋችንን የሚያለመልም ነው በመሆኑም አምባሳደሮቹ በዚህ ልክ ገለጻውን ማግኘታቸው የሚበረታታ በመሆኑ በቀጣይም መሰል ገለጻዎች ለሌሎች አገሮች አምባሳደሮችም እንደሚቀጥል ተናግረዋል፡፡
የታላቁ የኢትዮጵያ ህዳሴ ግድብ ግንባታ 73 በመቶ የደረሰ ሲሆን፤ ከፊታችን ሐምሌ ወር ጀምሮ ውሃ መያዝ እንደሚጀምር መገለጹ ይታወሳል።አዲስ ዘመን ግንቦት 12/2012እፀገነት አክሊሉ